ฟินันซ่าชูลงทุน6เดือนรอดอกเบี้ยขึ้นปลายปี
บลจ.ฟินันซ่า ชี้เงินเฟ้ออาจสูงขึ้น คาดแบงก์ชาติขยับดอกเบี้ยนโยบายปลายปี แนะลงทุน 6 เดือนไม่เสียประโยชน์ดอกเบี้ยขาขึ้น
14 มี.ค. 2555

บลจ.ฟินันซ่า ชี้เงินเฟ้ออาจสูงขึ้น คาดแบงก์ชาติขยับดอกเบี้ยนโยบายปลายปี แนะลงทุน 6 เดือนไม่เสียประโยชน์ดอกเบี้ยขาขึ้น นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า ขณะนี้แรงกดดันเงินเฟ้อเพิ่มอย่างต่อเนื่อง ทั้งการเพิ่มขึ้นของราคาน้ำมัน ค่าจ้างขั้นต่ำและการลงทุนของภาครัฐและเอกชนเพื่อป้องกันแผนน้ำท่วม  จึงมีความเป็นไปได้ว่า อัตราเงินเฟ้อจะเร่งตัวขึ้นอย่างมากในช่วงปลายปี 2555 อาจส่งผลให้ธนาคารแห่งประเทศไทยจะต้องขึ้นอัตราดอกเบี้ยนโยบายในปลายปีนี้ “เพื่อไม่ให้ผู้ลงทุนเสียประโยชน์จากดอกเบี้ยขาขึ้น บลจ.ฟินันซ่า จึงแนะนำให้ลงทุนในกองทุนตราสารหนี้ระยะสั้น อายุ 6 เดือน”นายธีรพันธุ์ กล่าว 
สำหรับกองทุนเปิดฟินันซ่าตราสารหนี้พลัส 6เดือน7 (FAM FIP6M7) จะเปิดขายครั้งแรก (ไอพีโอ) ตั้งแต่ 13-19 มี.ค.นี้ ประมาณการผลตอบแทนที่ 3.40% ต่อปี ลงทุนขั้นต่ำเพียง 2,000 บาท โดยกองทุนจะลงทุนในตราสารหนี้ทั้งในและต่างประเทศ ทั้งภาครัฐและเอกชน โดยปิดความเสี่ยงจากอัตราแลกเปลี่ยน